बेमौसममा पनि सौराहामा पर्यटकीय चहलपहल
चितवन निकुञ्ज आसपासका क्षेत्र बर्सातको तीन महिना ‘अफ सिजन’ मानिन्छ तर यस वर्ष भने बर्सातको समय ‘अफ सिजन’ नभएको पर्यटन व्यवसायीले जानकारी दिएका छन् । जङ्गल सफारीका लागि परिचित चितवन राष्ट्रिय निकुञ्जमा यही असार १६ देखि जिप सफारीका लागि जङ्गल प्रवेशमा रोक लगाइएको छ । निकुञ्जभित्र प्रवेश रोक लगाए पनि मध्यवर्ती क्षेत्रमा भने पर्यटकको गतिविधि रोकिएको छैन ।
चितवन समाचारदाताचितवन, असार २० गते  । चितवन निकुञ्ज आसपासका क्षेत्र बर्सातको तीन महिना ‘अफ सिजन’ मानिन्छ तर यस वर्ष भने बर्सातको समय ‘अफ सिजन’ नभएको पर्यटन व्यवसायीले जानकारी दिएका छन् । जङ्गल सफारीका लागि परिचित चितवन राष्ट्रिय निकुञ्जमा यही असार १६ देखि जिप सफारीका लागि जङ्गल प्रवेशमा रोक लगाइएको छ । निकुञ्जभित्र प्रवेश रोक लगाए पनि मध्यवर्ती क्षेत्रमा भने पर्यटकको गतिविधि रोकिएको छैन । क्षेत्रीय होटल सङ्घ सौराहाका अध्यक्ष गङ्गा गिरीले भन्नुभयो,“निकुञ्जमा जिप सफारी बन्द हो, अन्य गतिविधि बन्द होइन । त्यसैले पर्यटकको सङ्ख्यामा गत वर्ष जस्तो कमी आएको छैन । अफ सिजन भए पनि २५ प्रतिशत पर्यटक अहिले सौराहा क्षेत्रमा आएका छन् ।” उहाँका अनुसार हिउँद जस्तो धेरै भिड नभए पनि व्यवसाय चलायमान भएको छ । निकुञ्जभित्र जङ्गल ‘वाक’, डुङ्गा सयर, सौराहाको कुमरोज, बाघमारा, चित्रसेन मध्यवर्ती सामुदायिक वनमा आउने पर्यटकका लागि हात्ती सफारी सञ्चालन भइरहेको छ । डुङ्गा सफारी जनकौली, बाघमारा र चित्रसेनमा भइरहेको बाघमारा मध्यवर्ती सामुदायिक वनका अध्यक्ष तिजु तामाङले जानकारी दिनुभयो । बर्सातमा रुख ढलेर बाटो बन्द हुने, जिप यात्रा जोखिम हुने, साना खोला बढेर बाढी आउनेलगायतका कारणले जिप सफारी बन्द गर्दै आएको चितवन राष्ट्रिय निकुञ्जका सूचना अधिकारी गणेशप्रसाद तिवारीले जानकारी दिनुभयो । “हामीले हरेक वर्ष जिप सफारी बन्द गर्दै आएका छौँ, अहिले पनि तीन महिना बन्द गर्छौं,” निकुञ्जको ‘कोर’ क्षेत्रबाहिरका मध्यवर्ती सामुदायिक वनमा सधैँ हात्ती, जिप र डुङ्गा सफारी हुने जानकारी उहाँले दिनुभयो ।पूर्वी चितवन, पश्चिम चितवन, माडी, नवलपरासीलगायतका निकुञ्जका मध्यवर्ती सामुदायिक वनमा पर्यटकीय गतिविधि नरोकिने उहाँले बताउनुभयो । युनाइटेड हात्ती सञ्चालन सहकारी संस्थाका अध्यक्ष दीपेन्द्र खतिवडाले निकुञ्जको भित्री क्षेत्रबाहेकमा सफारी बन्द नभएको बताउनुभयो । सौराहा र यस आसपासमा अहिले पनि पर्यटकले जङ्गलका गतिविधि गर्दै आएको उहाँको भनाइ छ । बाघमारा मध्यवर्ती सामुदायिक वनका अध्यक्ष तामाङले बाघमारा क्षेत्रमा एक वर्षमा एक लाख ५० हजारभन्दा बढी पर्यटकले सफारी गरेको जानकारी दिनुभयो । सौराहा आएका पर्यटक सबैभन्दा धेरै यसै क्षेत्रमा सफारी गर्दछन् । यस वनमा हात्ती सफारी, ‘जङ्गल वाक’, जङ्गलमा बनाइएको मचानमा बासलगायतका गतिविधि गर्दै आएका छन् । निकुञ्ज र मध्यवर्ती सामुदायिक वनमा पाइने दुर्लभ एकसिङे गैँडा, पाटे बाघलगायतका वन्यजन्तु हेर्न पर्यटक आउने गर्दछन् । प्रवेश पुलमा सौन्दर्यीकरण सौराहा क्षेत्र प्रवेश गर्ने चित्रसारी पुलमा सौन्दर्यीकरण गरिएको छ । रत्ननगर नगरपालिकाको सात लाख र रेवान सौराहाको तीन लाख गरी १० लाख रुपियाँको लगानीमा सौराहा सौन्दर्यीकरणको काम गरिएको हो ।गन्तव्य अवलोकनका लागि आएका पर्यटकलाई सौराहा आइपुगेको अनुभूति दिलाउन चित्रसारी पुलबाट सौन्दर्यीकरणको काम सुरु गरिएको रेवान सौराहाका अध्यक्ष धु्रव गिरीले जानकारी दिनुभयो । चित्रसारी पुललाई सजावट गरी गैँडा, हात्ती र बाघको प्रतिमा निर्माण गरिएको छ । झिलिमिली बत्तीसहित पुलमै गमलामा फूल राखिएको छ । सौराहा हाम्रो मात्र नभएर विश्वमा परिचित भएकाले यसको सौन्दर्यमा सक्दो प्रयन्त गर्ने रत्ननगर नगरपालिकाका प्रमुख प्रह्लाद सापकोटाले बताउनुभयो । सौराहाको विकासका लागि बजेट अभाव हुन नदिने बताउँदै उहाँ भन्नुहुन्छ, “सौराहा प्रकृतिले दिएको सुन्दर उपहार हो, यसलाई जोगाउने जिम्मेवारी हाम्रो हो । यसलाई विश्वकै उत्कृष्ट पर्यटकीय गन्तव्य बनाउने अठोट छ ।”क्षेत्रीय होटल सङ्घका केन्द्रीय सदस्य सुमन घिमिरेले सेवाको गुणस्तर सुधार्ने जिम्मा दिएर तिनै तहको सरकार पूर्वाधार निर्माणमा केन्द्रित हुनुपर्ने बताउनुभयो । सौराहालाई फरक तरिकाले चिनाउन ‘स्ट्रिट नम्बरिङ’ को काम गरिएको जानकारी दिनुभयो । 